PATVIRTINTA

Pakruojo vaikų lopšelio – darželio „Saulutė“ direktoriaus

2017 m. rugpjūčio 31 d. įsakymu Nr.U-52

**VAIKO GEROVĖS KOMISIJOS TVARKOS APRAŠAS**

**I. BENDROSIOS NUOSTATOS**

1. Pakruojo vaikų lopšelio – darželio „Saulutė“ Vaiko gerovės komisijos (toliau – Komisija) tvarkos aprašas parengtas vadovaujantis LR švietimo ir mokslo ministro 2017 m. gegužės 2 d. įsakymu Nr. V-319„Dėl mokyklos vaiko gerovės komisijos sudarymo ir jos darbo organizavimo tvarkos aprašo patvirtinimo“. Vaiko gerovės komisijos sudarymo ir jos darbo organizavimo tvarkos aprašas (toliau – Aprašas) reglamentuoja Pakruojo vaikų lopšelio – darželio „Saulutė“ vaiko gerovės komisijos paskirtį, veiklos principus, sudarymą, funkcijas ir teises, darbo organizavimą ir sprendimų priėmimą.

2. Komisijos paskirtis – rūpintis vaikui saugia ir palankia ugdymosi aplinka, orientuota į asmenybės sėkmę, gerą savijautą, brandą, individualias vaiko galimybes atitinkančius ugdymo(si) pasiekimus bei pažangą, atlikti kitas su vaiko gerove susijusias funkcijas.

3. Komisija vaiko gerovės užtikrinimo klausimus sprendžia, ieškodama naujų galimybių, problemų sprendimo būdų ir telkdama reikiamus žmogiškuosius ir materialinius išteklius.

4. Komisija vadovaujasi Lietuvos Respublikos švietimo įstatymu, Lietuvos Respublikos vaiko minimalios ir vidutinės priežiūros įstatymu, Lietuvos Respublikos Vyriausybės nutarimais, Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“, Lietuvos Respublikos švietimo ir mokslo ministro įsakymais ir Aprašu.

5. Komisija savo veiklą grindžia šiais principais:

5.1. geriausių vaiko interesų prioritetiškumo. Priimant sprendimus ar imantis bet kokių veiksmų, susijusių su vaiku, vadovaujamasi geriausiais vaiko interesais;

5.2. individualizavimo. Priimant su vaiku susijusius sprendimus, atsižvelgiama į jo amžių, brandą, individualius poreikius, gebėjimus, artimiausios aplinkos (šeimos) poreikius, galimybes, lūkesčius ir kitas svarbias aplinkybes;

5.3. visapusiškumo. Siekiant sudaryti sąlygas veiksmingam įtraukiajam ugdymui, įvertinamas paslaugų ir pagalbos poreikis vaikui, jo tėvams (globėjams, rūpintojams) ir siekiama užtikrinti koordinuotai teikiamos švietimo pagalbos, socialinių ir sveikatos priežiūros paslaugų teikimą;

5.4. konfidencialumo. Informacija, susijusia su sprendžiama vaiko ir jo šeimos problema, dalijamasi atsakingai – ji neskleidžiama ir neplatinama su vaiko atvejo sprendimu nesusijusiems asmenims;

5.5. ankstyvosios intervencijos. Siekiama kuo anksčiau atpažinti susirūpinimą keliančius vaiko elgesio požymius, užtikrinti reikalingos profesionalios, koordinuotai teikiamos švietimo pagalbos, socialinių ir sveikatos priežiūros paslaugų vaikui, jo tėvams (globėjams, rūpintojams) teikimą laiku;

5.6. dinamiškumo. Kuriant ir plėtojant vaiko gerovę įstaigoje, siekiama atvirumo kaitai, naujų idėjų kūrimo ir įgyvendinimo atsižvelgiant į besikeičiančius vaikų, jų tėvų (globėjų, rūpintojų) bei visuomenės poreikius;

5.7. refleksyvumo. Nuosekliai apmąstoma ir aptariama Komisijos veikla, įsivertinama, mokomasi iš patirties bei pagrįstai formuluojami įstaigos tikslai ir uždaviniai vaiko gerovės srityje;

5.8. veiklos integralumo. Rūpinantis vaikams saugia ir mokymuisi palankia aplinka, kitais su vaiko gerove susijusiais aspektais, užtikrinama siekiamų tikslų ir uždavinių, jų įgyvendinimą reglamentuojančių vidaus dokumentų, taikomų priemonių ir metodų dermė įstaigoje;

5.9. bendradarbiavimo. Vaiko gerovės įstaigoje kūrimas ir palaikymas grindžiamas visų šiame procese dalyvaujančių bendruomenės narių bendra veikla ir tarpusavio pagalba.

**II SKYRIUS**

**KOMISIJOS SUDARYMAS**

6. Lopšelyje - darželyje komisijos pirmininką, jo pavaduotoją ir sekretorių skiria, Komisijos sudėtį ir jos darbo reglamentą tvirtina įstaigos vadovas, Komisijos narius gali siūlyti Mokyklos taryba. Komisijos sekretorius nėra Komisijos narys.

7. Komisija sudaroma iš ne mažiau kaip 5 narių.

8. Į Komisijos sudėtį įtraukiamas: Mokyklos vadovo pavaduotojas ugdymui, švietimo pagalbos specialistas (logopedas), visuomenės sveikatos priežiūros specialistas, grupių ar kambarėlių auklėtojai, tėvų (globėjų, rūpintojų) atstovai, kiti vaiko gerove suinteresuoti asmenys.

**III SKYRIUS**

**KOMISIJOS FUNKCIJOS IR TEISĖS**

9. Komisija vykdo šias *funkcijas*:

9.1. remdamasi lopšelio - darželio turimais įsivertinimo ar kitais duomenimis, kartą metuose atlieka ugdymosi aplinkos, jos saugumo, bendruomenės narių tarpusavio santykių ir kitų su vaiko gerove susijusių aspektų analizę;

9.2. rūpinasi pozityvaus įstaigos mikroklimato palaikymu ir vertybių puoselėjimu, koordinuoja prevencijos ir intervencijos priemonių įgyvendinimą, teikia siūlymus įstaigos vadovui dėl saugios ir ugdymuisi palankios aplinkos užtikrinimo, vaikų socialinio ir emocinio ugdymo, prevencinių ir kitų programų įgyvendinimo, kitų su vaiko gerove susijusių aspektų;

9.3. gavus tėvų (globėjų, rūpintojų) sutikimą, atlieka pirminį vaikų specialiųjų ugdymosi poreikių, kylančių ugdymo(si) procese, įvertinimą, prireikus, kreipiasi į pedagoginę psichologinę ar švietimo pagalbos tarnybą dėl vaikų specialiųjų ugdymosi poreikių įvertinimo, specialiojo ugdymo ir (ar) švietimo pagalbos jiems skyrimo;

9.4. pagal turimas galimybes organizuoja ir koordinuoja ugdymo(si), švietimo ar kitos pagalbos vaikui bei spec. poreikių turinčiam vaikui teikimą, tariasi su tėvais (globėjais, rūpintojais), ugdančiais pedagogais dėl jos turinio, teikimo formos ir būdų;

9.5. įvykus netikėtam ir/ar pavojingam įvykiui įstaigoje, sutrikdančiam įprastą bendruomenės ar atskirų jos narių veiklą, pagal aplinkybes ir turimas galimybes organizuoja krizės valdymo priemones.

10. Komisija turi *teisę*:

10.1. gauti iš įstaigos darbuotojų, kitų įstaigų bei institucijų informaciją, reikalingą Komisijos funkcijoms atlikti ir sprendimams priimti;

10.2. į posėdžius ar pasitarimus kviesti suinteresuotus asmenis, vaikų tėvus (globėjus, rūpintojus) ir kt.);

10.3. kreiptis į savivaldybėje vaiko teisių apsaugą užtikrinančią instituciją, kai vaiko tėvai (globėjai, rūpintojai) neužtikrina vaiko teisių ir teisėtų interesų, įgyvendindami savo teises ir vykdydami pareigas.

**IV SKYRIUS**

**KOMISIJOS DARBO ORGANIZAVIMAS IR SPRENDIMŲ PRIĖMIMAS**

11. Komisija kasmet tvirtina veiklos planą, kuris yra integrali įstaigos metinio veiklos plano dalis. Už veiklos plano įgyvendinimą Komisija atsiskaito lopšelio – darželio direktoriui.

12. Komisijos veiklos forma yra posėdžiai, pasitarimai ir kitos veiklos formos, reikalingos Komisijos funkcijoms atlikti.

13. Komisijos posėdžius kviečia, jų vietą ir laiką nustato, jiems pirmininkauja Komisijos pirmininkas, o jo nesant – jo pavaduotojas arba kitas direktoriaus įgaliotas Komisijos narys.

14. Komisijos posėdis laikomas teisėtu, jeigu jame dalyvauja daugiau kaip pusė Komisijos narių. Komisijos sprendimai priimami balsavimu paprasta posėdyje dalyvaujančių Komisijos narių balsų dauguma. Komisijos narys turi vieną balsą. Balsams pasiskirsčius po lygiai, lemia Komisijos pirmininko balsas.

15. Komisijos posėdžiai gali būti neprotokoluojami. Jei protokolas nerašomas, sprendimą pasirašo visi posėdyje dalyvavę Komisijos nariai.

16. Komisijos posėdžiai ir kitos veiklos formos organizuojamos vadovaujantis veiklos planu arba pagal poreikį.

17. Svarstant konkretaus vaiko atvejį:

17.1. į Komisijos posėdį ar pasitarimą kviečiami ir vaiko tėvai (globėjai, rūpintojai);

17.2. Komisijos pirmininko sprendimu gali būti kviečiami kiti suinteresuoti asmenys;

17.3. ugdymo(si) ar švietimo pagalbos teikimo metu ir jam pasibaigus Komisijoje įvertinamas teikiamos pagalbos veiksmingumas, aptariami jos vykdymo rezultatai.

18. Planuodama prevencijos ir intervencijos priemones, rūpindamasi pozityvaus Mokyklos mikroklimato kūrimu, Komisija:

18.1. identifikuoja aktualias problemas, apsauginius ir rizikos veiksnius, numato veiklos plane prioritetus ir priemones;

18.2. pagal galimybes ir atsižvelgdama į vaikų amžių, organizuoja edukacinius renginius smurto ir patyčių, psichoaktyviųjų medžiagų vartojimo prevencijos, kitų socialines ir emocines kompetencijas ugdančių prevencinių programų pagrindu;

18.3. domisi inovacijomis prevencijos srityje, analizuoja jų taikymo galimybes lopšelyje – darželyje.

19. Įvykus krizei lopšelyje - darželyje, Komisija:

19.1. įvertina krizės aplinkybes ir numato krizės valdymo veiksmus;

19.2. parengia informaciją apie krizę lopšelio - darželio bendruomenei ir, jei tai yra būtina, žiniasklaidai;

19.3. apie situaciją informuoja darželio bendruomenę, Pakruojo savivaldybės administracijos švietimo skyrių, o prireikus – policijos įstaigą, rajono vaiko teisių apsaugos skyrių;

19.4. dėl būtinos pagalbos suteikimo, konsultacijos kreipiasi į kitas įstaigas, galinčias reikiamą pagalbą suteikti.

**V SKYRIUS**

**BAIGIAMOSIOS NUOSTATOS**

20. Komisijos nariai ir sekretorius įsipareigoja informaciją, gautą vykdant Komisijos veiklą, saugoti ir neviešinti, išskyrus tą informaciją, kuri yra vieša.

21. Komisijos veiklos dokumentai saugomi lopšelyje – darželyje „Saulutė“.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_